ការ​ភ័យ​ខ្លាច​កើន​ឡើង​ចំពោះ​សុវត្ថិភាព​​អ្នក​រាប់​សន្លឹក​ឆ្នោត​ក្នុង​រដ្ឋ​ប្រជែង​គ្នា​ខ្លាំង
បាតុកម្ម​កាលពីយប់​ថ្ងៃពុធ ក្នុង​ទីក្រុង Portland រដ្ឋ Oregon នាំឲ្យ​មាន​អំពើ​ហិង្សា​ដែល​នាំឲ្យ​ប៉ូលិស​ចាប់​ខ្លួន​មនុស្ស ១០ នាក់ និង​រឹប​អូស​អាវុធ​ជាច្រើនដើម និង​គ្រាប់កាំភ្លើង​ជា​ច្រើន​គ្រាប់។ 
វ៉ាស៊ីនតោន — ការតានតឹងក្នុងការបោះឆ្នោតប្រធានាធិបតីសហរដ្ឋអាមេរិកដែលមិនទាន់ដឹងលទ្ធផលដាច់ស្រាច់នៅឡើយ កំពុងបណ្តាលឲ្យរដ្ឋខ្លះនិងមន្ត្រីមូលដ្ឋាន បង្កើនសន្តិសុខការពារអ្នកដែលទទួលបន្ទុកក្នុងការរាប់សន្លឹកឆ្នោត ដែលរាប់មិនទាន់អស់។ ក្រុមអ្នកគាំទ្រប្រធានាធិបតី Donald Trump និងលោក Joe Biden គូប្រកួតប្រជែងខាងគណបក្សប្រជាធិបតេយ្យរបស់លោក បានបង្កើនការយកចិត្តទុកដាក់របស់ខ្លួនលើរដ្ឋមួយចំនួន ដូចជារដ្ឋ Arizona, Nevada និងរដ្ឋ Pennsylvania ដែលការប្រៀកប្រកិតគ្នាយ៉ាងខ្លាំង មិនអាចប្រកាសលទ្ធផលបាននៅឡើយ។ ហើយការតានតឹង បានរីកកាន់តែធំឡើង នៅពេលដែលការចោទប្រកាន់ពីភាពមិនប្រក្រតីនៅក្នុងដំណើរការរាប់សន្លឹកឆ្នោត បានបណ្តាលឲ្យមានការតវ៉ាប្រឆាំងនៅខាងក្រៅបណ្តាអគារ ដែលគេកំពុងតែរាប់សន្លឹកឆ្នោតជាបន្តនោះ។ លោក Joe Gloria ជាអ្នកកាន់បញ្ជីបោះឆ្នោតនៅក្នុងស្រុក Clark នៃរដ្ឋ Nevada បាននិយាយកាលពីថ្ងៃព្រហស្បតិ៍ថា៖ «ខ្ញុំមានការព្រួយកង្វល់អំពីសុវត្ថិភាពរបស់បុគ្គលិកខ្ញុំណាស់»។ លោកបាននិយាយយ៉ាងដូច្នេះ បន្ទាប់ពីមនុស្សប្រហែល ៧៥ នាក់ ដែលអ្នកខ្លះពាក់អាវយឺតមានរូបលោក Trump បានស្រែកថា «ឈប់លួចសន្លឹកឆ្នោត» ហើយបានធ្វើការតវ៉ាប្រឆាំងនៅការិយាល័យបោះឆ្នោត កាលពីយប់ថ្ងៃពុធ។ មិនមានសេចក្តីរាយការណ៍ពីអំពើហិង្សាទេ ប៉ុន្តែក្រោយពីមានការភ័យខ្លាចខ្លះបានកើតមានឡើងនៅទីកន្លែងផ្សេងទៀតក្នុងសហរដ្ឋអាមេរិកនោះ លោក Gloria ថ្លែងថា ការិយាល័យលោក មិនអាចធ្វេសប្រហែសទេ។ លោកបាននិយាយទៀតថា៖ «យើងកំពុងដាក់វិធានការនៅនឹងកន្លែង ដើម្បីធ្វើឲ្យប្រាកដថា យើង មានសន្តិសុខ ដែលនេះជាការសំខាន់។ យើងមានមន្ត្រីពង្រឹងច្បាប់ដែលកំពុងការពារយើង»។ នៅក្នុងរដ្ឋ Arizona ដែលនៅជិតនោះ មន្ត្រីរៀបចំការបោះឆ្នោតនៅក្នុងស្រុក Maricopa បានប្រកាសកាលពីថ្ងៃព្រហស្បតិ៍ថា ពួកគេនឹងកំណត់ទីកន្លែងមួួយសម្រាប់ក្រុមអ្នកតវ៉ាប្រឆាំង បញ្ចេញមតិរបស់ពួកគេដោយសេរី ដោយមានការសម្រួលពីមន្ត្រីប៉ូលិស។ បាតុកម្មកាលពីយប់ថ្ងៃពុធ ក្នុងទីក្រុង Portland រដ្ឋ Oregon នាំឲ្យមានអំពើហិង្សាដែលនាំឲ្យប៉ូលិសចាប់ខ្លួនមនុស្ស ១០ នាក់ និងរឹបអូសអាវុធជាច្រើនដើម និងគ្រាប់កាំភ្លើងជាច្រើនគ្រាប់។ ក្រុមមន្ត្រីពង្រឹងច្បាប់ ដែលមានរួមទាំងក្រុមមន្ត្រីនៅទីភ្នាក់ងារស៊ើបអង្កេតសហព័ន្ធ FBI ផង បានសម្តែងនូវការបារម្ភមុនការបោះឆ្នោត ខ្លាចក្រែងសត្រូវអាមេរិក ដូចជារុស្ស៊ី អ៊ីរ៉ង់ និងចិន ជាដើម អាចយកពេលវេលាក្រោយថ្ងៃបោះឆ្នោតទី ៣ វិច្ឆិកា ដើម្បីអុចអាលឲ្យមានភាពចលាចល ដែលអាចនាំឲ្យមានអំពើហិង្សា៕